Ekhvan asiakkuusjohtajaksi valittiin Jarno Mäkinen

Etelä-Karjalan hyvinvointialueen (Ekhva) uudeksi asiakkuusjohtajaksi on valittu diplomi-insinööri Jarno Mäkinen.

Mäkinen siirtyy tehtävään Kevalta, jossa hän vastasi Kevan työnantaja-asiakkaiden digitaalisista palveluista sekä tutkimuksesta.

– Hakijajoukon kärki oli erittäin kovatasoinen. Jarno vakuutti meidät selkeällä tiekartalla tarvittavan muutoksen lähtökohdista ja laaja-alaisella osaamisellaan, on ilo saada hänet joukkoomme, hyvinvointialuejohtaja Sally Leskinen sanoo.

Tällä hetkellä Espoossa asuva Mäkinen aloittaa Ekhvalla syys-lokakuun aikana.

– Pääsääntöinen työpisteeni tulee olemaan Lappeenrannassa, joten aloitan asunnon hommaamisella. Olen todella innoissani, kun pääsen mukaan tähän etujoukkueeseen ja yhdessä huippuosaajien kanssa uudistamaan hyvinvointialueen palveluita ja auttamaan eteläkarjalaisia. Ekhva on rohkeasti ja edelläkävijänä uudistanut toimintaa alusta lähtien, Mäkinen kommentoi valintaansa.

Asiakkuusjohtajan virka on uusi, mutta johtajien määrä uusi virka ei kuitenkaan lisää. Ekhva uudistaa organisaatiotaan 1.1.2026. Asiakkuusjohtaja on hyvinvointialuejohtajan suora alainen ja kuuluu hyvinvointialueen johtoryhmään. Hän vastaa kaikista asiakkuusprosesseista ja toimii valmentavana esihenkilönä neljälle vastuujohtajalle, joiden alaisuudessa työskentelee uuden rakenteen aloitusvaiheessa noin 800 työntekijää.

Heinäkuun alussa päättyneeseen asiakkuusjohtajan hakuun osallistui 43 henkilöä, joista vaadittu kelpoisuus täyttyi 39 hakijalla. Hakijoista kuusi eteni hakemusten perusteella henkilöarviointeihin ja haastatteluihin. Ekhva valitsi hakuprosessissa varasijalle kauppatieteiden ja terveystieteiden maisteri Anneli Lehtimäen, mikäli virkaan esitettävä Mäkinen ei olisi ottanut virkaa vastaan.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418

Kuva median käyttöön ladattavissa täältä.